Liefde, speletjies, swepies en 'n gans | Netwerk24
Deur Laetitia Pople 28 Junie 2018 06:00
Love, Simon kry oral in die internasionale media gloeiende resensies.
Hoewel die fliek die verhaallyn van jou gewone tienerdrama volg, is hier 'n verskil: Simon (Nick Robinson) is gay – nie sy ouers óf eens sy beste maats weet dit nie. Totdat hy deur 'n vreemde sameloop gedwing word om sy seksualiteit rugbaar te maak aan sy ouers en in sy hoërskool. Só ontketen hy 'n ketting van ontboeseminge oor allerlei sake onder sy skoolmaats – al die karakters word dapper om werklik hulself te wees. Die regisseur is Greg Berlanti.
Die prent se warm hart kan nie verdoesel word nie, skryf Benjamin Lee in The Guardian. Boonop juig en spoor die gehoor die hoofkarakter aan die einde aan om te soek en te veg vir sy eie geluk, vervolg Lee.
Die seks-eskapades in die hyg­roman Fifty Shades of Grey het 'n voorstedelike boekkblub behoorlik op hol in die liefdes­drama Book Club. Die boek noop die lede van die boekklub om ook 'n vervullende sekslewe met behulp van swepies te hê en daar moet nou na bedmaats gesoek word. Van die spelers is Oscar-bekroonde aktrises en sluit in Diane Keaton, Candice Bergen, Mary Steenburgen en Jane Fonda. Die regisseur is Bill Holderman.
Diane Keaton, Candice Bergen, Jane Fonda en Mary Steenburgen in die romantiese komedie Book Club.
Die speletjie aan-aan is die inspirasie vir die komiese bro­manceTag, waaraan vyf hoogs suksesvolle en kompeterende vriende deelneem. Sedert gr. 1 speel hulle die speletjie – elke maand waag hulle hul gesondheid, loopbane en verhoudings om dié speletjie te speel.
Die prent is 'n viering van vriendskap en is oorwegend goed ontvang onder resensente. Die spelers is Jeremy Renner, Ed Helms, Jake Johnson en Jon Hamm.
Hurricane Heist is 'n aksieavontuur wat gefaal het by die Amerikaanse loket. Die rolprentwebwerf imdb.com gee die prent een uit tien. Dit handel oor 'n klompie diewe wat 'n tak van die Amerikaanse munt wil besteel.
Die prent volg hul beplanning en die dag van hul roofpoging. Die regisseur is Rob Cohen.
'n Oorsese resensent meen jy, jou kind, kleinkind, agterkleinniggie, peetkind en stiefkind verdien 'n veel beter prent as die misbaksel Duck Duck Goose. Die animasieprent open skynbaar met 'n poef- én 'n anusgrap, skryf Shaun Munro van Flicker­ing Myth.